十年，仿清國職官，置九品十八階。復立內閣，置勤政殿、文明殿、東閣、武顯殿四柱學士。十二年，嘉定總鎮黎文悅卒。帝廢總鎮職，遣總督、巡撫、布政使、按察使、領兵往分其權。布政使白春元劾黎文悅不法之事，帝命捕其黨羽。悅之假子黎文𠐤得脫，以衆誅白春元，據藩安城為亂。帝遣宋福樑、潘文璻、張明講往伐。暹王遣兵至真臘，欲救𠐤。張明講破暹師於真臘，遷其王安眉於嘉定。遂改真臘為鎮西城，置三十二府二縣，遣流官制之。翌年，破藩安，擒其首魁，械送順化，剮。